Werner von Blomberg

Werner Eduard Fritz von Blomberg (1878–1946) var tysk generalfeltmarskalk og forsvarsminister under nasjonalsosialismen. Han måtte trekke seg som forsvarsminister i 1938 på grunn av en skandale knyttet til hans nye kone. Hitler brukte dette som et påskudd for å bli kvitt Blomberg og dermed styrke sin egen makt innen det tyske forsvaret. 

Blomberg ble trukket inn som vitne under rettsoppgjøret etter krigen.

 Bakgrunn 
Blomberg ble født i Stargard i Pommern som sønn av oberstløytnant Emil von Blomberg og hans ektefelle Emma (pikenavn Tschepe). Etter abitur ved Preußische Hauptkadettenanstalt i Berlin-Lichterfelde, begynte han i 1897 sin militære karriere som løytnant i et prøyssisk fusilier-regiment.

Blomberg gikk inn på Det prøyssiske krigsakademiet i 1904. Etter at han ble uteksaminert herfra i 1907, begynte han ved generalstaben i 1908.

I 1911 ble han utnevnt til hauptmann og var i slik stilling da første verdenskrig brøt ut.

 Første verdenskrig 

Under første verdenskrig tjenestegjorde han i en generalstabsfunksjon og i 1916 ble han utnevnt til major og generalstabsoffiser ved 7. arme.

 Mellomkrigstiden 

I 1920 ble han utnevnt til oberstløytnant i Reichswehr og var stabssjef ved en kretskommando i Stuttgart og ble i 1923 utnevnt til oberst.

Han ble utnevnt til forsvarsminister (Reichswehrminister) i 1933 og i 1935 Reichskriegsminister (rikskrigsminister). 

Han var en av pådriverne for Adolf Hitlers oppgjør med SA som endte med de lange knivers natt 30. juni 1934. Bakgrunnen for hans engasjement mot SA var den utbredte og begrunnede frykten innen det militære for at det udisiplinerte SA skulle bli inkorporert og få en formell militær stilling i et opprustet Tyskland. Etter utraderingen av SAs ledelse forlangte Blomberg av alle militære at de skulle avlegge en personlig lojalitetsed til Hitler, noe som ble videreført resten av krigen.

Blomberg var en entusiastisk tilhenger av Hitler og ledet den militære opprustningen av Tyskland. I 1936 ble han utnevnt til generalfeltmarskalk, den første som Hitler utnevnte.

Han ble medlem av NSDAP i 1937.

 Skandale 
Blomberg måtte gå som forsvarsminister, etter rykter om at hans nye kone hadde en kompromitterende fortid.

Han hadde i 1938 60 år gammel giftet seg med en kvinne på 26 år som angivelig skulle ha vært prostituert og posert for pornografiske bilder. En lokal politimann, som til og med hadde eksemplarer av de kompromitterende bildene i hennes mappe, oppdaget dette da bryllupbildet ble publisert og rapporterte forholdet. Dette ble utnyttet for alt hva det var verdt av Blombergs rivaler i intrigemakeriet rundt Hitler. Hitler grep også dette påskuddet til å bli kvitt Blomberg, da han ikke støttet Hitler i de ekspansive planene og argumenterte mot at Tyskland skulle bli involvert i en ny krig.

Under trussel av at skandalen skulle bli offentliggjort, ble Blomberg forsøkt presset til å annullere ekteskapet, men da han nektet dette, måtte han trekke seg som forsvarsminister og leverte samtidig inn marskalkstaven. Blomberg og hustruen oppholdt seg deretter et år på øya Capri. Under andre verdenskrig holdt han seg diskret unna offentligheten og ekteparet bodde i et hus i fjellene ved Bad Wiessee, hvor han ble arrestert av de allierte i 1945. Han avla vitneprov i Nürnbergprosessen, men døde i Nürnberg i 1946 av kreft mens han var internert.

 Flagg 
Blombergs flagg for krigsminister og øverstkommanderende for de tyske styrkene.

 Se også 
 Liste over Tysklands forsvarsministre

 Referanser 

 Eksterne lenker 


Kategori:Personer fra Stargard fylke
Kategori:Tyske generaler
Kategori:Tyske generalfeltmarskalker
Kategori:Tyske arméoffiserer
Kategori:Tyske nazister
Kategori:Adelige tyskere
Kategori:Tyske forsvarsministre
Kategori:Ministre i Adolf Hitlers regjering
Kategori:Tyskere fra første verdenskrig
Kategori:Tyskere fra andre verdenskrig
Kategori:Personer tilknyttet det tredje rike
Kategori:Mottakere av Jernkorset (1914)
Kategori:Pour le Mérite
Kategori:Deltakere i De lange knivers natt
Kategori:Medlemmer av NSDAP (innmeldt 1933–1945)
Kategori:Tysk militærpersonell (Hæren i Keiserrike)
Kategori:Tysk militærpersonell (Hæren i Reichswehr)
Kategori:Tysk militærpersonell (Hæren i Wehrmacht)
Kategori:Tyske krigsfanger under andre verdenskrig
Kategori:Personer brukt som vitne i Nürnbergprosessene
Kategori:Dødsfall under fengselsopphold